text: Borgmester: Selvfølgelig skal vi overvåge
  19 maj 2017 kl. 13.51
  Koldings borgmester undrer sig over, at politiet ikke vil overvåge to voldsplagede gader midt i Kolding. 
  16 voldsepisoder på 5 år er ikke nok grund til at sætte videoovervågning op på to gader i Kolding midtby. Sådan konkluderer Sydøstjyllands Politi i en undersøgelse.
  Og den konklusion ærgrer Koldings borgmester, Jørn Pedersen (V).
  - Ja, jeg synes, det er et ærgerligt argument, for et voldstilfælde er et for mange. Det kan man bare spørger de voldsramte om. Jeg synes, et tilfælde er begrundelse nok til, at man skal have kameraerne op, siger Jørn Pedersen til TV SYD. 
  Som loven er nu, er det ulovligt at video-overvåge offentlige gader og veje. Men det bør ændres, mener Jørn Pedersen.
  - Så må vi jo have lavet en lovændring, så vi som kommuner selvfølgelig kan overvåge gågaderne, for der er jo intet odiøst i at overvåge i dag. Det er man fuldstændig vant til når man tanker benzin og alt muligt andet, så selvfølgelig skal vi have lov til det i kommunerne, siger Jørn Pedersen (V) til TV SYD.
  
  